संत बोले- सरकार सुन ले, जिता नहीं सकते, लेकिन हरा जरूर सकते हैं; विधायक बोले- संत राजनीति में न पड़ें
Madhya Pradesh Assembly Election 2023 - Jain Community To Contest Elections On Nearly 100 Seats. जैन संतों के हैं। इनमें उनकी नाराजगी साफ दिख रही है। ये नाराजगी जैन तीर्थों पर अतिक्रमण को लेकर है। ताजा मामला इंदौर से 10 किलोमीटर दूर स्थित जैन तीर्थ गोम्मटगिरि का है, जहां जैन समाज और गुर्जरों के बीच जमीन को लेकर विवाद है।
'जैन तीर्थों को लूटा जा रहा है। जैन तीर्थों पर अतिक्रमण किया जा रहा है। क्या हमने इस सरकार को इसीलिए चुना था कि हमारे तीर्थों का विध्वंस किया जाए। पहले अपने शिखरजी पर आंच उठी थी। अब हमारे गोम्मटगिरि पर आंच उठी है। ऐसे करते-करते क्या कोई तीर्थ क्षेत्र ही नहीं बचेगा हमारा? ​​​​​ये सरकार हमारा साथ नहीं देगी तो अपन भी सरकार का साथ नहीं देंगे।'
ये बयान जैन संतों के हैं। इनमें उनकी नाराजगी साफ दिख रही है। ये नाराजगी जैन तीर्थों पर अतिक्रमण को लेकर है। ताजा मामला इंदौर से 10 किलोमीटर दूर स्थित जैन तीर्थ गोम्मटगिरि का है, जहां जैन समाज और गुर्जरों के बीच जमीन को लेकर विवाद है। इस मुद्दे पर जैन समाज प्रदेश सरकार के खिलाफ लामबंद हो रहा है।
जैन संतों का कहना है कि अपनी बात मनवाने के लिए राजनीतिक ताकत जरूरी है। ऐसे में ये समाज विधानसभा चुनाव में बड़ी चुनौती बनकर उतरेगा। जैन समाज प्रदेश की 230 विधानसभा सीटों में से 100 सीटों पर अपने प्रत्याशी उतारेगा। ये जैन बाहुल्य सीटें प्रदेश के 38 जिलों में हैं।
जैन संत पुलक सागर जी महाराज ने सरकार को चेतावनी दी है। उन्होंने कहा है कि गोम्मटगिरि से कब्जा नहीं हटा, तो इसका बड़ा खामियाजा भुगतना पड़ेगा। हाल ही में भगवान बाहुबली दिगंबर जैन ट्रस्ट के अध्यक्ष ने भी इंदौर में प्रेस कॉन्फ्रेंस भी की थी। इसमें समाज ने चेतावनी दी कि अपने हक के लिए सरकार से टकराने में भी पीछे नहीं हटेंगे।
सरकार के रवैये से नाराज संत सुधा सागर जी, संत पुलक सागर जी, संत प्रणाम सागर जी और संत आदित्य सागर जी महाराज समेत देश के तमाम जैन संतों ने वीडियो जारी कर चेतावनी दी है।
MP में 5 लाख से ज्यादा जैन, 106 सीटों पर दखल
दैनिक भास्कर ने ट्रस्ट और दिगंबर जैन समाज के अध्यक्ष भरत मोदी और जैन संतों से बात की। उन्होंने बताया कि मध्यप्रदेश में 5 लाख से ज्यादा जैन हैं। समाज प्रदेश की 106 सीटों पर दखल रखता है। इसके बावजूद सरकार का रवैया हमारे तीर्थ स्थलों को लेकर ठीक नहीं है। गोम्मटगिरि तीर्थ क्षेत्र पर कब्जा करने की कोशिश की जा रही है। प्रशासन इस ओर कार्रवाई नहीं कर रहा।
भरत मोदी ने चुनावी प्लान बताया कि कैसे और किन सीटों पर वे कैंडिडेट्स उतारेंगे? पहले उन सीटों को जानते हैं, जहां जैन समाज प्रत्याशी उतारने की तैयारी में है। प्रदेश के 38 जिलों की जैन बाहुल्य 100 से ज्यादा सीटें चयनित की गई हैं। जैन संतों ने इन सीटों का चुनाव किया है।
इन सभी विधानसभा सीटों पर कांग्रेस-भाजपा में जीत-हार का अंतर 100 वोट से लेकर 36 हजार तक होता है। सभी सीटों पर इतनी ही आबादी के जैन वोटर भाजपा-कांग्रेस के नेताओं का समीकरण बिगाड़ सकते हैं।
इंदौर में बड़ा आंदोलन करेंगे देशभर के जैन संत, इसी में घोषित करेंगे प्रत्याशी 
भरत मोदी ने कहा कि दिगंबर जैन समाज गोम्मटगिरि को अतिक्रमणकारियों से बचाने के लिए साल 2015 से संघर्ष कर रहा है। हाईकोर्ट ने भी हमारे पक्ष में आदेश जारी किए। इसके बावजूद प्रशासन अतिक्रमणकारियों का साथ दे रहा है। बड़े जैन संतों की अगुवाई में इंदौर में बड़ा आंदोलन किया जाएगा। इसमें देशभर के जैन समुदाय के अनुयायी हिस्सा लेंगे।
इसी आंदोलन में इंदौर के सभी विधानसभा क्षेत्रों समेत प्रदेश की 100 से ज्यादा जैन बाहुल्य सीटों पर उम्मीदवारों के नामों की घोषणा करेंगे। चुनाव लड़ने का फैसला देशभर के जैन संतों और समाज ने मिलकर लिया है।
पूरा चुनाव संत डील करेंगे, पैसे का कलेक्शन जल्द शुरू होगा 
भरत मोदी ने बताया कि गोमटगिरि पर अतिक्रमण से देश भर के सभी संत आहत हैं। मध्य प्रदेश के चुनाव में जैन समाज का नेतृत्व हमारे पूज्य संत करेंगे। टिकट वितरण के साथ लोगों को इकट्ठा करने और उनके मार्गदर्शन का काम करेंगे। जैन समाज अपनी मेहनत के बलबूते पर आर्थिक तौर पर सक्षम है। हम सरकार से कभी अपनी सुविधाओं या किसी अन्य चीज के लिए डिमांड नहीं करते। अपनी विधानसभा क्षेत्र के जैन कैंडिडेट को ही चुनावी मैदान में उतारा जाएगा। उसी विधानसभा के लोग चुनाव के लिए पैसे भी कलेक्ट करेंगे। जैन संतों के निर्देश पर ये काम जल्द ही शुरू होने जा रहा है।
बोले- सरकार सुन ले, हममें दम है, जिता नहीं सकते, लेकिन हरा जरूर सकते हैं
इस मुद्दे पर पहले जैन संत आदित्य सागर जी महाराज ने वीडियो जारी किया। उन्होंने कहा कि पहले शिखरजी पर आंच आई, अब गोम्मटगिरि पर आंच आई है। ऐसे करते-करते क्या कोई तीर्थ क्षेत्र ही नहीं बचेगा हमारा? इन मामलों में सरकार हमारा साथ नहीं देगी, तो हम जैन संत और समाज के लोग भी सरकार का साथ नहीं देंगे। हमारे किसी भी तीर्थ क्षेत्र के मुद्दे का हल नहीं निकला है। सरकार ने सभी को ठंडे बस्ते में डाल दिया है।
आदित्य सागर जी महाराज ने कहा कि गोम्मटगिरि का विवाद हल नहीं हुआ। सरकार सुन ले, हम कम हैं, लेकिन अभी हममें दम है। सभी जैन और जैनों पर आश्रित लोग सरकार के खिलाफ जाएंगे। हम खुद चुनावी मैदान में उतरेंगे। जीत नहीं पाए, तो हरा तो जरूर देंगे। नेता वोट बैंक के लिए हमारे मंदिरों पर ही कब्जा करेंगे। हमें जागने की जरूरत है। पिछले 10 साल में जैन समाज के तीर्थ क्षेत्रों पर जितना कब्जा हुआ है, उतना पहले कभी नहीं हुआ।
इन जैन संतों ने वीडियो जारी कर दी चेतावनी
इस खबर पर आप अपनी राय दे सकते हैं...
आबादी की दृष्टि से जैन धर्म के लोग देश में छठे पायदान पर
आबादी के लिहाज से जैन धर्म के लोग भारत के छठे पायदान पर आते हैं। साल 2011 की जनगणना के अनुसार भारत की 1.35 अरब आबादी में 44,51,753 जैन हैं, जिनमें से अधिकांश महाराष्ट्र, राजस्थान, गुजरात, मध्यप्रदेश और कर्नाटक में रहते हैं। ताजा आंकड़ों के मुताबिक 2023 में जैनों की आबादी 52 लाख से ज्यादा है।
साक्षरता में जैन महिलाएं सबसे आगे
धर्म के अनुसार महिलाओं की साक्षरता के चार्ट में भी जैन महिलाएं सबसे आगे हैं। जैन धर्म में 92.9% महिलाएं पढ़ी-लिखी हैं। क्रिश्चियन धर्म की 81.5% महिलाएं, बौद्ध धर्म की 74% महिलाएं, सिख धर्म में 70.3% महिलाएं, हिंदू धर्म में 64.3% महिलाएं और मुस्लिम धर्म में 62% महिलाएं पढ़ी लिखी हैं।
अब गोम्मटगिरि विवाद को समझते हैं…
यहां जैन समाज और गुर्जर समाज के बीच जमीन को लेकर विवाद चल रहा है। गुर्जर समाज का दावा है कि जैन समाज ने टेकरी पर मौजूद उनके प्राचीन देवस्थल को नुकसान पहुंचाकर मंदिर बना लिया। दूसरी तरफ, जैन समाज की ओर से हाईकोर्ट में पेश याचिका में गुर्जर समाज के मंदिर को अवैध घोषित कर ढहाने की मांग की गई है। इसे लेकर दोनों समाज के लोग कई बार टकरा भी चुके हैं।
गोम्मटगिरि तीर्थ बनने की कहानी...
बात 1980-81 की है। जैन समाज ने इंदौर प्रशासन से शहर के बाहर गांव जंबुर्डी हप्सी, बड़ा बांगरदा और नैनोद गांव की सीमा की देवधरम टेकरी पर 2.75 एकड़ जमीन आवंटित कराई, बाद में वहां 58 एकड़ जमीन की मांग की। शुरुआत में यह प्रस्ताव खारिज हुआ, फिर भगवान बाहुबली दिगंबर जैन ट्रस्ट के जरिए यह मांग तत्कालीन मुख्यमंत्री अर्जुन सिंह तक पहुंची। उन्होंने इसका कब्जा दिला दिया।
उस समय तक लीज डीड नहीं बनी, लेकिन जिला प्रशासन ने लीज रेंट तय कर कोषालय में उसकी राशि जमा करा ली। जैन समाज ने भगवान बाहुबली की 21 फीट ऊंची प्रतिमा के साथ 24 तीर्थंकरों के मंदिर, मान स्तंभ, धर्मशाला, गेस्ट हाउस आदि का निर्माण करा लिया। इस पहाड़ी को गोम्मटगिरि तीर्थ कहा जाने लगा।
30 साल की यह काम चलाऊ लीज 2013 में खत्म हो रही थी। ट्रस्ट ने लीज नवीनीकरण के लिए आवेदन दिया, जिसे इंदौर प्रशासन ने गुर्जर समाज की आपत्तियों के बाद स्थगित रखा। 2015 में गोम्मटगिरि ट्रस्ट ने अपने कब्जे की पूरी जमीन पर चारों तरफ दीवार खड़ी करने की कोशिश की। गुर्जर समाज ने उसे रोक दिया। तब से छह से आठ बार ऐसी कोशिश हो चुकी है।
आखिरी कोशिश हाल ही में 1 मई 2023 को हुई। दो दिन तक काम चला। गुर्जर समाज की आपत्ति के बाद तीन मई को कलेक्टर ने काम रुकवा दिया, बाद में गुर्जर समाज ने जैन समाज के कब्जे वाली जमीन से होकर अपने कुलदेवता के मंदिर तक जाने वाली सीढ़ियां बनाने की कोशिश की। फिलहाल यह काम भी रुका हुआ है।
भगवान बाहुबली दिगंबर जैन तीर्थ ट्रस्ट के अध्यक्ष भरत मोदी का दावा है कि जब हम वहां मंदिर बनाने पहुंचे, तो पहाड़ी पर कुछ नहीं था। समाज के सहयोग से जैन तीर्थ बनाया। आज वह इंदौर के प्रमुख दर्शनीय स्थलों में शुमार है। जैन समाज का कोई भी श्रद्धालु इंदौर आता है, तो एक बार यहां जरूर आता है।
आरोप- हाईकोर्ट का आदेश नहीं मान रहा प्रशासन
भरत मोदी का कहना है कि उनकी लड़ाई हाईकोर्ट में चल रही है। 2013 में उनको मिली लीज की अवधि पूरी हो गई। 2015 में नवीनीकरण कराया। उसका लीज रेंट भी 2041 तक का एडवांस जमा करा दिया। इसके बाद भी कलेक्टर पंजीयन नहीं कर रहे हैं।
पंजीयन के लिए वे हाईकोर्ट गए। 2022 में हाईकोर्ट ने दो महीने के भीतर लीज का पंजीयन करने का आदेश दिया। प्रशासन ने वह आदेश नहीं माना। 2015 से ही वे लोग अपनी लीज की जमीन पर बाउंड्री बनाने वाले थे। तब भी गुर्जर समाज के लोगों ने हंगामा कर दिया।
बाद में कई बार कोशिश हुई, लेकिन वह पूरा नहीं हो पाया। 2022 में ट्रस्ट ने बाउंड्री के लिए पुलिस सुरक्षा की मांग की। हाईकोर्ट ने जनवरी 2023 में उसके लिए भी पुलिस को आदेश दिया। 1 मई को पुलिस सुरक्षा में काम शुरू भी हुआ, लेकिन 3 मई को कलेक्टर ने खुद आकर काम बंद करा दिया।
सीएम को ई- मेल किया था, उन्होंने कलेक्टर को फॉरवर्ड किया
भरत मोदी ने बताया कि 27 जून को मुख्यमंत्री की ई-मेल आईडी पर शिकायत की थी। उसी दिन करीब आधे घंटे बाद मुख्यमंत्री की मेल आईडी से जवाब आया कि आपका ई-मेल नियमानुसार कार्रवाई के लिए कलेक्टर इंदौर को फॉरवर्ड कर दिया गया है। कार्रवाई की जानकारी के लिए कृपया संबंधित विभाग के सक्षम अधिकारी से संपर्क करें।
दोनों समाजों का दावा भी देख लीजिए
संतों को राजनीतिक मामलों में नहीं पड़ना चाहिए
मध्यप्रदेश में जैन समाज से सबसे ज्यादा विधायक फिलहाल भाजपा से ही हैं। दैनिक भास्कर ने इनमें से कुछ विधायकों से बात की। विधायक पारस जैन ने कहा कि जैन संतों को राजनीतिक मामलों में नहीं पड़ना चाहिए। वहीं, अनिल जैन बोले कि पूरे मामले को समझने के बाद ही प्रतिक्रिया देंगे।
यह भी पढ़िए...
इंदौर के गोम्मटगिरी पर जैन-गुर्जरों में टकराव की कहानी
इंदौर के पास जैन तीर्थस्थल गोम्मटगिरी को लेकर जैन और गुर्जर आमने-सामने हैं। गुर्जर समाज ने पहाड़ी पर भगवान देव नारायण के मंदिर की सीढ़ी बनाने के लिए जैन समाज के मंदिर की बाउंड्री का काम रोक दिया है। दैनिक भास्कर ने मौके पर पहुंचकर, दोनों पक्षों से बात करके पूरे विवाद की पड़ताल की। पढ़ें पूरी खबर 